- लूका
- <
- 22
- >

22
यीसु को विरोध मा चाल
(मत्ती 26:1-5; मरकुस 14:1-2; योहन 11:45-53)
1 बेखमिरी भाकर को तिहार जोन ला, बलिदान तिहार कव्हसेत, *फसह; बलिदान करन वालो तिहार जवर आय गई। 2 मोसे को नियम को गुरू अना लेखक, मुखिया याजक, यीसु ला मार डाखन को उपाय ढूढत होतिन, पर वय जनता लक भेव करत होतिन।
बिस्वास घाती चेला
(मत्ती 26:14-16; मरकुस 14:10,11)
3 वोना बेरा मा सैतान ना यूदस इस्करियोति, मा धस गयो, यूदस बारा चेला मा एक होत्यो। 4 वोना मोसे को नियम को गुरू अना मुखिया याजक लक, यीसु ला धरान को बारेमा चरचा करीस, का यीसुला उनको, हात धराय देयेत। 5 वोना खुस भई गयिन अना धन देवन को लोभ देईन। 6 यूदस भिड लक अलग यीसुला, धरान को डाव ढुढन लगिस।
चेला गीनको संग बलीदान को आखीर जेवनो
(मत्ती 26:17-25; मरकुस 14:12-21; योहन 13:21-30)
7 बेखमिरी भाकर को दिवस आयो, वोना दिवस पाठी को बलिदान करनो जरुरी होत्यो। 8 यीसु पतरस अना योहन ला यो सांगके धाड़िस, “जाओ बलिदान तिहार को तैयारी करो, का अपन सबा संग-संग जेवन करबीन।”
9 उनना यीसुला पुसिन, “कहाँ तैयारी करबीन हमला सांग का तोरो मन मा काय सेत?”
10 यीसु ना जवाब दियो, “जसो नगर मा धसने वसोच तुम्ही ला, एक मानूस घघरा मा पानी लेयके जावतो चोयेत, वोको मघा-मघा जावने अना उ जोन घर मा जायेत, वोच घर मा जावने। 11 अना उ घर को मालक ला सांगने का, गुरूजी यहान बलिदान तिहार मनानवालो सेत, मिजवान खोली कोनतो से? जहा उ आपरो चेला गीनको संग जेवन करहेत। 12 उ तुमला सजो अटारी मा खोली दिसाएत वहाँच तैयारी करने।”
13 वोना चले गइन अखीन यीसु ना जसो सांगो होतो, वसोच पाइन अखीन वहान बलिदान तिहार को जेवन तैय्यार करन लगीन।
पवीतर जेवन
(मत्ती 26:26-30; मरकुस 14:22-26; 1 कुरिन्थियो 11:23-25)
14 जबा बेरा भयो, तबा यीसु चेला गीनको संग जेवन लाय बस्यो। 15 यीसु ना उनलक कव्हयो, “मोरो दिल मा यो गोस्टी होत्यो, का मी को बलिदान तिहार मा तुमारो संग मा जेऊ। 16 काहेका जबा तकन परमेस्वर को, राज पूरो रिती लक नहि आ जाहेत, मी मंग जेवन नहि करु।”
17 एको मंघा यीसु ना बटकी लियो, अना परमेस्वर ला धनवाद देके कव्हयो “एला, आपसी मा बाट लेने 18 काहेका मि तूमी लक कव्हसू, का अज को मघा जबा तकन परमेस्वर को राज पूरी रिति लक नही आ जाहेत, मी अंगूर रस नही पिवन को।”
19 यीसु ना भाकर लियो अखीन, परमेस्वर लक पिराथना करके चेलागिन ला भाकर दियो, अखीन सांगीस यो मोरी देह आय, मोरो हेत करन को लाय असोच करने। 20 यो जेवन को बाद मा यो सांगत बटकी दियो अना कहो, “यो बटकी मोरो रकत को वायदा को नवतो करार सेत जो तुमरो लाई बहायो गयो से।”
21 चोवो! जोन पातर मा जेवसे, वोच मा छेद करन वारा मोरो, संग से अखीन वोको हात ठाव मा से†भजन 41:9 मोरो संग उ से जोन मोला धराहेत।। 22 काहेका मानूस को टूरा ता जसो वोको लाय पक्को, करयो गयो से वसोच होहेत। “पर धिक्कार से वो मानूस ला, जो वोला धराय रहीसेस।”
23 वोना एक दूजो लक पूसन लग्यो का, हमी लोक गीनमा कोन सेत?
मोठयो कोन सेत?
24 चेला गीन मा विवाद बड़ गयो का, हमरो मा मोठयो कोन से?‡मत्ती 18:1 आमरो मा मोठो कोन से? 25 तबा यीसु ना कव्हयो, “गैरयहुदी लोकिगीन को, राजा उन पर सासन करासे, अना जोन उन पर अधिकार राखासे, उ उपकार करन वालो कहलावासे”§जोनको हात मा बिधि से उ ताकतवर उपकार करन वालो सेत।। 26 पर तुमी असो नोको होवने, पर जो तुमरो मा मोठयो से, उ लहान जसो अना जो मुखिया से उ सेवा करन वालो को जसो बनेत। 27 कायलाई का मोठयो कोन से, जो जेवन करन बस्यो से? का उ जोन सेवा करासे ? का उ नही जो जेवन करन बसो सेस? पर मी तुमारो बीचमा नौकर जसो सेव।
28 पर तुम्ही मोरो परिक्सा मा, हमेसा मोरो सगं रहयो। 29 अना जसो परमेस्वर ना मोरो लाय एक राज ठयरायो से। 30 वसोच मी तुमारो लाया ठयरावासू, जोन लक तुम्ही मोरो राज मा मोरो संग राजगद्दी मा बसो, संग जेवन करो, अना इसरायल राज को 12 गोत को नियायी*मत्ती 19:28; जोन पिरभू को संग बनयो से, उ न्याय करन काबील होहेत बन जाओ।
पतरस को मुकरन को बारे मा सांगनो
(मत्ती 26:31-35; मरकुस 14:27-31; योहन 13:36-38)
31 पतरस ओ समौन चोव सैतान ना तुम्ही लोग गीनला मांग लियो से का गँहु जसो तुम्ही ला फटके। 32 पर मी तोरो लाय पिराथना करूसेव का तोरो भरोसा, ना चलो जाय, अना जबा, तु वापस आवजोस, ता आपरो संगी भाऊ गीनला थामजोस।
33 पतरस ना वोला कहीस, का पिरभू!मी तोरो संग मा जेल जान लाय अखीन मरन लाय राजी सेव।
34 पर यीसु न कव्हयो, पतरस मी तोरो लक कव्हसू का आज कुकड़ा को चिल्वनो को पूढा, तू मोला तीन बार नकारजोस।
पीवसी झोला अना तरवार
35 यीसु ना चेला गीनला कहीस, जबा मीना पियुसी, झोला अखीन सेंडिल को, बिना धाड़यो होतो तबा,
“काही चीज की कमी भई का?”†काही नही होतो पर कोनी कमी नही हुयो।
36 वय जवाब देईन का कोनी चीज की नहीं, एतरो पर यीसु ना कव्हयो, पर अबा मी कव्हसू अबा जेनको, कठा पियुसी से वोला धर लेव वसोच, झोला अखीन तरवार आपरो झंगा बिक केना आनलो। 37 काहे का मी तुम्ही लक कव्हसू, का यो जोन लिखयो से का उ दोसीगीन को संग गिनो गयो‡यसायाह 53:12 उ बुरा करन वालो को संग गिनयो गयो।। वोको मोरो पर पूरो होवनो जरुरी से, काहेका मोरो बारे मा यो गोस्टी पूरो होवनो पर सेत।
38 उनमा कव्हयो, हे पिरभू चोव यहान दोन तरवार सेत! वोना कव्हयो लगत से?
जैतून पहाड़ मा यीसु को पिराथना
(मत्ती 26:31-35; मरकुस 14:27-31; योहन 13:36-38)
39 तबा उ बाहेर हिटके आपरो आदत लक जैतून पहाड़ मा गयो अना चेला गीन, उनको मंघा भई गइन। 40 वोना जघा पहूचकेना वोना उन लक, कव्हयो तुम्ही परिक्सा मा नोको, पडजोस यो काजी पिराथना करो।
41 तबा उ काही जरासो दूरी बनाय के, ना चेला गीन लगी अलग पिराथना करन लग्यो। 42 हे परमेस्वर मोरो बाप, यदि तोरी इक्सा से तो यो दुख ला मोरो पूढा लक हटाय, ले। मंग मोरो नही तोरो मनसा, मोरो जीवन मा पूरो होहे। 43 तबा यीसु ला एक सरगदूत दिख्यो, जोना, वोला ताकत देतो रहयो। 44 यीसु संकट लक दूखी भय गयो अखीन गजब दूखी मन लक परमेस्वर लक पिराथना करन लग्यो। अखीन वोको पसी रकत को बुन्द जसो, थेम-थेम जघा मा टपकन लगीन।
45 तबा उ पिराथना करके ना उठयो, तबा आपरो चेला गीन, को जवर आयो चेला गीन उदास मन लक सो रहयो होतीन, तबा यीसु ना कव्हयो, तुमी काहेला सोवसो। 46 उठो अखीन पिराथना करो, क तुम्ही परिक्सा मा नोको पड़ो।
यीसु ला धोका लक पकड़वानो
(मत्ती 26:47-56; मरकुस 14:43-50; योहन 18:3-12)
47 तबा उ कव्हत होतो का एक भीड़ को, पूढा-पूढा, यीसु को चेला यूदस आयो, उ यीसु को कना चूमा लेवन काजी, बढयो। 48 तबा यीसु ना कव्हयो हे यूदस का तू चुम्मा लेयके, मानूस को टूरा धरा रहोसे।
49 तबा यीसु को चेला गीन कव्हन लगीन, पिरभू का हमी तरवार चलाबीन? 50 अखीन उनमा लक एक ना तरवार कहाडके ना मुखिया पुजारी को, दास को जेवनो कान उड़ाय देईस।
51 तबा यीसु न कव्हयो बंद करो§यहाँन तकन रव्हन देव। यो खून खराबा, अखीन वोको कान ला, वोको जगहा मा धरके ना, साजरो कर दियो।
52 तबा यीसु ना मुखिया पुजारी अखीन, मंदिर को रक्सक को मुखीया, अना सयानो गीन, जो वोना भीड़ मा लाठी-वाठी तरवार धरके ना आयो होतिन, उनला कव्हयो का तुम्ही मोला, डाकू वाकू समझकेन, हथीयार धर के मोला मारन आयीसेव। 53 जबा मी मंदिर मा हर रोज तुमारो, संग होतो तबा तुमना मोला नही धरयात*लूका 19:47;21:37 मोला नही धरयो पर यो तुमारो बेरा से, वोका पर इन्धारो को अधिकार से। मतलब मोला मालूम से का सैतान मोरो, संग काजक करन वालो से।
पतरस को मुकरनो
(मत्ती 26:57,58,69-75; मरकुस 14:53,54,66-72; योहन 18:12-18,25-27)
54 मंग वोला धरकेना, मुखिया याजक को घर मा पहूचा देइन। पतरस काही दूरी बनाय के, ना यीसु को मघा-मघा जावन लग्यो। 55 अखीन आँगन मा अघेटा पेटायो होतीन, वहांच पतरस उनको बीच मा जायके बस गयो। 56 एक टूरी जो उनकी दासी होती पतरस ला, स्तो को उजाड़ो मा, चोवके ना कव्हन लगीस, यो भी वोको संग होतो।
57 पर पतरस मना करके ना कव्हासे, बाई मी वोला नही जानासू।
58 जरा देर को मघा कोनी दूसरो ना पतरस ला चोवके कव्हयो, “तू भी वोमा लोक गीनको संगी मा लक एक आस! पतरस ना कव्हयो, नही भाऊ मी नही सेउ।”
59 एक तासको बाद मा कोनी मानूस ना पक्को चीन्ह केना कव्हयो “खरो खर यो वोको संग होतो काहेका, यो भी गलीली मानूस से।”
60 पतरस ना कव्हयो “हुट भाऊ, मी नही जानासू, का तुम्ही काजक सागसो?” उ जसो बोल रहयो होतो।
वसोच कुकड़ा ना चील्लायो, कोक रे कोक। 61 अना पीरभू ना लवट के पतरस कना चोवयो, तबा पतरस ला हेत आयो का पिरभू ना वोला, काय कव्हयो होतो? का अज कुकड़ा को चिल्लान को पूढा तो मोरो, तीन बेरा मुकर करजोस। 62 अना उ बाहेरे हिटके ना बिलख-बिलख के रोवन लग्यो।
यीसु को बेइज्जती
(मत्ती 26:67,68; मरकुस 14:65)
63 यीसु को पहरा देवन वालो सीपाही गीन, यीसु ला मजाक मा उड़ान लगीन अखीन वोला मारन पीटन लगीन। 64 ओनो डोरा मा पट्टी बान्धके ना वोला मारत होतिन अना कव्हत होतीन, का आवन वारो गोस्टी सांग अबा तोला कोन ना मारेत।
पंचायत मा यीसु
(मत्ती 26:59-66; मरकुस 14:55-64; योहन 18:19-24)
65 अखीन उनना योको गजब निन्दा करके ना, वोको विरोध मा गजब गोस्टी सांगन लगीन। 66 जबा दिवस हिटयो ता गजब सयानो, अना मुखिया याजक मोसे को नियम को गुरू गीन लेखक, इक्कठो भईन अना वोला, आपरो पंचायत मा आनके पुसन लगीन।
67 अदी तुम्ही मसीह सेव ता हमला सांग!
अना उनना कहीस, यदि मी तुम्ही लक कँहू ता, भरोसा नही करबीन। 68 अना यदि मी पुसू ता जवाब नही देवजोस। 69 पर अता मानूस को टूरा सबा लक मोठो, ताकत को परमेस्वर को उज्जो बस्यो चोवने।
70 एतरो पर सप्पा को सप्पा सांगन लगीन, ता का तूच परमेस्वर को टूरा आस?
यीसु ना जवाब दियो तुम्ही कव्हासो का मीच आँव!
71 येको पर उनना कव्हयो “अबा आमला अखीन गवाही को, का जरुरत से?” आमी ना ता खुद वोकोच तोन्ड लक आयकसेजन।

- लूका
- <
- 22
- >

*22:1 फसह; बलिदान करन वालो तिहार

†22:21 भजन 41:9 मोरो संग उ से जोन मोला धराहेत।

‡22:24 मत्ती 18:1 आमरो मा मोठो कोन से?

§22:25 जोनको हात मा बिधि से उ ताकतवर उपकार करन वालो सेत।

*22:30 मत्ती 19:28; जोन पिरभू को संग बनयो से, उ न्याय करन काबील होहेत

†22:35 काही नही होतो पर कोनी कमी नही हुयो।

‡22:37 यसायाह 53:12 उ बुरा करन वालो को संग गिनयो गयो।

§22:51 यहाँन तकन रव्हन देव।

*22:53 लूका 19:47;21:37 मोला नही धरयो

© 2023 TWFTW